## Rješenje Agencije za zaštitu tržišnog natjecanja klasa: UP/I 030-02/99-01/34

### NN 111/1999 (27.10.1999.), Rješenje Agencije za zaštitu tržišnog natjecanja klasa: UP/I 030-02/99-01/34

# AGENCIJA ZA ZAŠTITU TRŽIŠNOG NATJECANJA

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), po prijavi koncentracije poduzetnika
koju je podnio BMT-OMCO ZAGREB d.o.o. za trgovinu i usluge, sa sjedištem
u Humu na Sutli, Hum na Stuli bb, zastupan po Darku Ranogajcu, opunomoćeniku,
temeljem odluke Savjeta Agencije za zaštitu tržišnog natjecanja, donesene
na 30. sjednici, održanoj 9. rujna 1999. (članak 30. stavak 3. Zakona o
zaštiti tržišnog natjecanja), ravnateljica Agencije za zaštitu tržišnog
natjecanja donosi sljedeće

## RJEŠENJE

1. Ocjenjuje se kao dopuštena koncentracija poduzetnikâ nastala stjecanjem
većinskog udjela i većinskog prava odlučivanja stjecanjem dionica poduzetnika
Straža Alatnica d.d., sa sjedištem u Humu na Sutli, Hum na Sutli bb (koji
od 1. siječnja 1999. posluje pod tvrtkom OMCO d.d.), od strane poduzetnika
BMT-OMCO Zagreb d.o.o., sa sjedištem u Humu na Sutli, Hum na Sutli bb.

2. Koncentracija poduzetnikâ iz točke 1. izreke ovog rješenja upisuje
se u Upisnik o koncentracijama.

3. Ovo rješenje bit će objavljeno u "Narodnim novinama".

Obrazloženje

1. Na poziv Agencije za zaštitu tržišnog natjecanja (dalje: Agencija)
od 21. travnja 1999. i 29. lipnja 1999. poduzetnik BMT-OMCO Zagreb d.o.o.,
sa sjedištem u Humu na Sutli, Hum na Sutli bb, zastupan po g. Darku Ranogajcu,
opunomoćeniku (dalje: podnositelj prijave), podnio je Agenciji dopisom
od 4. lipnja 1999., te dopunom od 16. srpnja 1999. prijavu koncentracije
poduzetnikâ nastalu stjecanjem većinskog udjela i većinskog prava odlučivanja
u poduzetniku Straža Alatnica d.d., sa sjedištem u Humu na Sutli, Hum na
Sutli bb, zastupanog po g. Darku Ranogajcu, predsjedniku Uprave.

Utvrđeno je da je podnositelj prijave BMT-OMCO Zagreb d.o.o. dopunom
prijave od 16. srpnja 1999. dostavio sve podatke propisane člankom 7. Pravilnika
o načinu vođenja Upisnika o koncentracijama ("Narodne novine" broj 30/97),
te da je ista podnesena Agenciji radi ocjene i upisa u Upisnik o koncentracijama,
sukladno odredbi članka 22. i članka 23. stavak 1. Zakona o zaštiti tržišnog
natjecanja ("Narodne novine", broj 48/95, 52/97 i 89/98; dalje: ZZTN).

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije su ugovori o kupoprodaji i prijenosu
dionica.

Ugovorom o kupoprodaji i prijenosu vlastitih dionica, zaključenim 30.
rujna 1997., između poduzetnika Straža Alatnica d.d., sa sjedištem u Humu
na Sutli, zastupanog po g. Darku Ranogajcu, predsjedniku Uprave i poduzetnika
BMT-OMCO Zagreb d.o.o., sa sjedištem u Humu na Sutli, zastupanog po g.
Jozefu Verleysenu, članu Uprave, Straža Alatnica d.d. prodaje, a BMT--OMCO
Zagreb d.o.o. kupuje dionice Straže Alatnice d.d.

Zatim, ugovorom o kupoprodaji i prijenosu dionica, zaključenim 30. rujna
1997., između poduzenika BMT, n.v., sa sjedištem u Belgiji, Heuvelstraat
27, Boechout, i poduzetnika BMT-OMCO Zagreb d.o.o., sa sjedištem u Humu
na Sutli, BMT-OMCO Zagreb d.o.o. kupuje dionice Straže Alatnice d.d., Hum
na Sutli.

Osnivač i jedini udjelničar BMT-OMCO Zagreb d.o.o. (100%) je društvo
BMT, n.v., sa sjedištem u Belgiji koje je holding društvo u grupi BMT-OMCO.

Straža Alatnica d.d. promijenila je tvrtku rješenjem Trgovačkog suda
u Zagrebu od 4. veljače 1999. godine te sada tvrtka glasi OMCO d.d. za
proizvodnju alata i proizvoda od metala, Hum na Sutli.

b) Ukupni godišnji promet sudionikâ koncentracije ostvaren prodajom
roba i usluga u obračunskom razdoblju koje je prethodilo koncentraciji
(prema godišnjim financijskim izvješćima sudionikâ koncentracije za 1996.
godinu), prije oporezivanja, iznosi:

|  |  |
| --- | --- |
| Sudionik      koncentracije | Ukupni godišnji promet sudionika      koncentracije u godini koja je prethodila          nastanku koncentracije (1996.) |
| Straža     Alatnica d.d. | 23.391.118,01 kn |
| BMT, n.v. | 3.979.116.000,00 BEF,  odnosno 749.319.271,30 kn |
| Ukupno | 772.710.389,31 kn |

Prema odredbi članka 22. stavak 1. točka 2. ZZTN, s obzirom na ukupan
godišnji promet sudionikâ koncentracije, stjecanjem većinskog udjela i
većinskog prava odlučivanja u poduzetniku Straža Alatnica d.d., nastala
je koncentracija poduzetnikâ koja podliježe obveznoj prijavi radi ocjene
i upisa u Upisnik o koncentracijama.

c) Mjerodavno tržište, u smislu odredaba članka 19. ZZTN, utvrđeno je
kao tržište proizvodnje alata za staklarsku industriju, odnosno tržište
proizvodnje alata i rezervenih dijelova za proizvodnju staklene ambalaže
na području Republike Hrvatske.

d) Podnositelj prijave BMT-OMCO Zagreb d.o.o. koncentraciju obrazlaže
sljedećim pravnim i gospodarskim razlozima:

Provedbom ove koncentracije, odnosno prodajom dionica inozemnom poduzetniku
koji se bavi istom ili sličnom djelatnošću došlo se do svježih investicija,
prijenosa moderne tehnologije i tehnoloških znanja i logističke podrške
kojom se poduzetniku Straža Alatnica d.d. otvaraju nova inozemna tržišta
i povećavaju proizvodnja i prihodi.

Predmetnom koncentracijom stjecatelju većinskog udjela u Straži Alatnici
d.d. omogućeno je konkurirati europskim proizvođačima alata za staklarsku
industriju s povećanjem proizvodnog kapaciteta i smanjenjem proizvodnih
troškova.

Sa gledišta poduzetnika Straža Alatnica d.d. koncentracija je osigurala
opstanak istog povećanjem udjela u postojećim inozemnim tržištima i otvaranjem
novih inozemnih tržišta, svježi kapital za obnovu opreme, te know-how za
poboljšanje i proširenje proizvodnih kapaciteta. Ostvareno je sljedeće:
povećanje izvoza, porast proizvodnje i prihoda, stalna zaposlenost proizvodnih
kapaciteta, poboljšanje kvalitete proizvoda (na europskom nivou), skraćivanje
rokova isporuke, te smanjivanje troškova proizvodnje.

Sudionici koncentracije nemaju direktan utjecaj na krajnje potrošače
na tržištu, budući da se bave proizvodnjom alata za staklarsku industriju,
odnosno za velike, točno određene proizvođače. Ovom koncentracijom je tako
kroz poboljšanje kvalitete proizvoda, skraćivanje rokova isporuke, te smanjivanje
troškova proizvodnje prvenstveno ostvarena pogodnost za staklarsku industriju.
Indirektno, krajnji potrošači trebali bi dobiti bolje obrađene i kvalitetnije
proizvode po povoljnijoj cijeni.

e) S obzirom na broj zaposlenih u poduzetnicima sudionicima koncentracije
stanje je sljedeće:

- OMCO d.d.                             110 zaposlenih

- BMT-OMCO Zagreb d.o.o.         1 zaposlen

- BMT, n. v.                                702 zaposlena

f) Istraživanja i ulaganja u razvoj provedena u poduzetnicima sudionicima
koncentracije su sljedeća:

Ukupne investicije u Društvo nakon provedene koncentracije:

- u 1997. godini:                                 11.078.856,00 kn

- u 1998. godini:                                   8.557.985,00 kn

- planirane investicije u 1999. godini      4.217.600,00 kn

g) Struktura vlasništva nakon koncentracije u poduzetniku u kojem se
stječe prevladavajući utjecaj:

- BMT-OMCO Zagreb d.o.o. -             99,845%

- Z. Tuđina -                                            0,155%

h) Udjel u tržištu sudionika koncentracije i nakon provedene koncentracije
poduzetnika koji stječe prevladavajući utjecaj:

OMCO d.d. na domaćem tržištu ima samo jednog kupca: staklarsku industriju
Vetropack Straža d.d. Prema podacima dobivenim od tog poduzetnika, udjeli
proizvođača alata od kojih je Vetropack Straža d.d. nabavljao alate u 1997.
godini su sljedeći:

Straža Alatnica d.d.

(OMCO d.d.)                         57,30% -    7.500.000,00 kn

Kuna - Gora, Pregrada           33,66% -    4.400.000,00 kn

Špiljak d.o.o., Hum na Sutli       3,67% -      480.000,00 kn

Sak, Đurmanec                         2,25% -      295.000,00 kn

Uvoz                                        3,05% -       400.000,00
kn

U 1990. godini OMCO d.d. je pokrivao 80%, a u 1997. 57,36% potreba rečenog
poduzetnika. To je 20% ukupne proizvodnje poduzetnika OMCO d.d. S preostalih
80% zadovoljavaju se potrebe inozemnih tržišta. Ulaskom u BMT-OMCO, poduzetniku
Straža Atlantica d.d. omogućeno je da se orijentira prvenstveno na inozemna
tržišta, te proizlazi da se tržišni udio sudionika koncentracije bitno
smanjio na mjerodavnom tržištu nakon provedene koncentracije.

i) Mreža distribucije i maloprodaje na mjerodavnom tržištu i mreža distribucije
i maloprodaje sudionika koncentracije:

Grupa kojoj OMCO d.d. pripada ima centralno organiziranu prodaju, a
cjelokupna logistička podrška dolazi iz inozemstva. Riječ je o maloprodaji
gdje su kupci staklarske industrije koje su malobrojne i poznate pa tako
ne postoji potreba za mrežom distribucije.

3. Razmatrajući iznijete činjenice vezane uz ocjenjivanje prijavljene
koncentracije poduzetnikâ, Savjet za zaštitu tržišnog natjecanja, sukladno
svojim ovlastima iz članka 30. stavak 2. točka 3. ZZTN, na 30. sjednici,
održanoj 9. rujna 1999., ocijenio je:

a) Sukladno odredbi članka 22. stavka 1. točka 1. ZZTN, s obzirom na
ukupni godišnji promet sudionikâ koncentracije ostvaren prodajom roba i
usluga u godini koja je prethodila nastanku koncentracije (1996. godina)
koji iznosi 772.710.389,31 kn nastala je koncentracija poduzetnikâ koja
podliježe obveznoj prijavi radi ocjene i upisa u Upisnik o koncentracijama.

b) Koncentracija je ocijenjena dopuštenom.

Pri donošenju takve ocjene Savjet je naročito uzeo u obzir sljedeće
razloge:

Provođenjem rečene koncentracije nije došlo do stvaranja novog ili jačanja
postojećeg vladajućeg položaja poduzetnika na mjerodavnom tržištu, osobito
ne na način da bi se provođenjem koncentracije znatno ili trajno ograničilo
ili ukinulo slobodno tržišno natjecanje. Naprotiv, provedbom ove koncentracije
smanjio se tržišni udjel sudionika koncentracije na mjerodavnom tržištu.

Slijedom iznijetog, odlučeno je kao u točki 1. izreke ovog rješenja.

c) Prema utvrđenom činjeničnom stanju Agencija prijavljenu koncentraciju,
ocijenjenu kao dopuštenu, upisuje u Upisnik o koncentracijama, sukladno
članku 23. ZZTN, kao št je odlučeno točkom 2. izreke ovoga rješenja.

4. Temeljem odredbe članka 37.a stavak 1. ZZTN rješenja Agencije objavljuju
se u "Narodnim novinama", te je odlučeno kao u točki 4. izreke ovoga rješenja.

UPUTA O PRAVNOM LIJEKU:

Ovo rješenje je konačno u upravnom postupku.

Protiv ovoga rješenja nije dopuštena žalba, ali nezadovoljna stranka
može, sukladno odredbi članka 37. ZZTN, pokrenuti upravni spor kod Upravnog
suda Republike Hrvatske u roku od trideset (30) dana od dana dostave ovoga
rješenja.

Klasa:UP/I-030-02/99-01/34
Urbroj: 580-02/99-11
Zagreb, 8. listopada 1999.

Ravnateljica
**dr. Deša Mlikotin Tomić,** v. r.

Rješenje, NN 111/1999-1818